Formaður Landssambands kúabænda furðar sig á því að hagfræðingur hjá Alþýðusambandinu fullyrði að okrað sé á neytendum með verðhækkunum á innlendum matvörum. Launahækkanir og hækkun á aðföngum skýri þrettán prósenta hækkun á mjólkurverði á síðustu tveimur árum.
Formaður Landssambands kúabænda segir ekki í lagi að hagfræðingur hjá Alþýðusambandinu fullyrði að okrað sé á neytendum með verðhækkunum á innlendri matvöru. Dýrt sé að framleiða matvöru á Íslandi.
Auður Alfa Ólafsdóttir, hagfræðingur sem sér um verðlagseftirlit Alþýðusambandsins, gagnrýndi í fréttum RÚV í gær mikla verðhækkun á matvöru. Hækkunin nemur rúmum fjórum prósentum á hálfu ári. Fram kemur í tölum sem Alþýðusambandið lét fréttastofu í té, að mjólk, ostar og egg hafa hækkað um tæp þrettán prósent á tveimur árum, meira en vísitala neysluverðs. Á síðustu níu árum nemur hækkunin rúmum fjörutíu og sex prósentum. Herdís Magna Gunnarsdóttir, formaður Landssambands kúabænda og fulltrúi í verðlagsnefnd búvara, segir margt útskýra verðhækkun búvara.
Stór hluti af verði á matvælum á Íslandi tengist meðal annars launakjörum starfsfólks. Laun á Íslandi hafa hækkað mikið síðustu ár. Það hefur auðvitað áhrif bæði á rekstrarkostnað fyrirtækja í landbúnaði og rekstrarkostnað bænda. Dýralæknar, mjólkurbílstjórar og við getum talið upp. Öll þjónusta við bændur hefur hækkað. Við finnum fyrir því í okkar rekstri og einnig okkar afurðarstöðvar. Það er ákveðið dýrt að framleiða matvöru á Íslandi. Við erum háð innflutningi á ákveðnum aðföngum. Það er eins og olía, áburður og fleira. Flutningskostnaður hefur verið að fara mikið upp.
Auður Alfa sagði jafnframt í fréttinni í gær að íslensk fyrirtæki okri á almenningi. Matvælaverð hækki bara en lækki ekki.
Ég skil ekki hvaðan þetta er koma. Mér finnst ekki í lagi að segja svona. Ég verð bara að segja það að mér finnst undarlegt að fá svona skilaboð frá ASÍ að bændur eigi að taka á sig skerðingu. Við upplifum alla vega ekki að það sé verið að okra á neytendum.

Formaður Landssambands kúabænda furðar sig á því að hagfræðingur hjá Alþýðusambandinu fullyrði að okrað sé á neytendum með verðhækkunum á innlendum matvörum. Launahækkanir og hækkun á aðföngum skýri þrettán prósenta hækkun á mjólkurverði á síðustu tveimur árum. 